In nomine Domini, sciant præsentes et futuri quod cum diversis casibus attenuata ecclesia B. Johannis Apostoli et Sancti-Eraclii confessoris in suburbio Senoniæ urbis, idoneis ad Deo serviendum ministris indigeret, tactus amore Beati-Johannis servus Dei Stephanus præpositus postulavit a canonicis S. Mariæ et S. Stephani Senonensis ecclesiæ, ad quos ipse locus proprie pertinet, ut in eadem ecclesia Beati-Johannis ad canonicæ professionis titulum fratres concederent aggregari. Quam sane petitionem, consilio et assensu domini Diamberti archiepiscopi suscipientes, iidem canonici communiter et concorditer concesserunt, ut in prædicta ecclesia, sub canonica professione fratres interius domino Deo militent, qui tamen ibidem canonicam vitam profiteantur, et nihil subjectionis alienæ cuilibet ecclesiæ debeant, sed tantum ad Senonensis ecclesiæ conventum, tanquam ad majores et advocatos suos respiciant; sic tamen ut nullam exactionem nullius penitus largitionis sive commoditionis requisitionem ab eis sustineant, sed liberi prorsus ab omni molestia et inquietudine subsistant, quamdiu beati patris Augustini sanctæ regulæ inhæserint, et canonico ordine communem vitam duxerint. Si quando tamen, quod absit, per excessum humanum contra fecerint, non eis id prætendatur in laqueum, si denuo errata sua castigando correxerint. Si vero, Domino aspirante, aliqui de mundo ad eorum consortium transire voluerint, si eisdem fratribus visum fuerit, suscipiant eos; nec assensum vel laudem Senonensis capituli circa hoc requirant, sed libere faciant quod suum est, juxta regulam suam. Quod si forte iidem fratres humanitatis gratia vel edificationis suæ causa, regulares personas de alia ecclesia secum ad habitandum ad tempus assumere voluerint, liceat eis. Interim etiam eligant sibi in capitulo suo, regulariter, priorem, et electum præposito et fratribus præsentent in Senonensi capitulo, qui et in eorum præsentia suscipiat a præposito per librum regulæ, quod ad suum pertinet officium. Cum vero per misericordiam Dei res ipsius ecclesiæ augmentatæ et amplificatæ fuerint, et numerus fratrum impletus, ut abbatem sibi præficere velint et possint, eligant cum timore Dei in suo capitulo abbatem de grege suo, vel aliunde, si necesse fuerit, personam liberam, et ab omni jugo alienæ subjectionis factam immunem, et electum suum in capitulo S. Mariæ et S. Stephani præposito præsentent, et fratribus: deinde remota omni contradictione et calumnia Senonensis capituli, qualis a canonicis Beati-Johannis electus et præsentatus fuerit, talis in præsencia canonicorum S. Mariæ et S. Stephani a præposito per librum regulæ suscipiat beneficium ecclesiæ. Quo facto, suffragante præposito et ceteris fratribus Senonensis capituli, talis præsentetur archiepiscopo, et de manu ejus baculum pastoralem et curam sui officii, suique pastoratus sacrationem suscipiat. Sacratus vero et in ecclesia susceptus, cum timore Dei gregem suum custodiat, et res ecclesiæ libere, secundum abbatis officium disponat, et meminerit assidue libertatis suæ quietem ex religione canonica sibi et suis provenire. Factum est autem et statutum hoc ad Dei laudem et honorem, anno Incarnationis dominicæ M. CXI, episcopatus autem Daimberti archiepiscopi XIV, regni vero Ludovici Francorum regis IV. Actum in capitulo fratrum. DAIMBERTUS archiepiscopus, STEPHANUS præpositus, etc.